Kinders kry hier 'n hupstoot | Rapport
Kinders kry hier 'n hupstoot
CARIEN KRUGER IN BOKSBURG
Net ’n paar dae se opleiding en ’n trommel of drie vol opvoedkundige speelgoed kan ’n groot verskil by arm dagsorgsentrums maak.Skaars twee maande nadat personeel van sulke sorgsentrums deur die nie-regeringsorganisasie The Unlimited Child opgelei is, was die veranderings sigbaar.By die Palesa-dagsorgsentrum in ’n plakkersbuurt aan die Oos-Rand is stilte vervang met ’n gedruis van klein stemmetjies.Dis juis hoe dit in ’n sorgsentrum behoort te klink, sê Cassy Healey, uitvoerende hoof van die nieregeringsorganisasie The Unlimited Child.“Kinders moet woelig en lawaaierig wees en reageer wanneer jy met hulle praat.”By Palesa het die manier waarop die kinders versorg en gestimuleer word, handomkeer verander.Die personeel hier en by nog twee ander sentrums in die omgewing is geleer hoe om voorskoolse kinders reg te stimuleer en om kreatief te werk met hul beperkte hulpbronne.Healey het met ’n besoek aan Palesa skoon hoendervel gekry toe sy sien hoe goed Mirriam Mokhesi, hoof van die sentrum, ag geslaan het op die vyf dag lange opleiding.Kinders is nou volgens ouderdomme in verskillende kamers ingedeel en die gr. R’s sit en gesels in groepies om tafels, besig met opvoedkundige speletjies.Die mure is vol plakkate, onder meer met die daaglikse program.Antoinette Mabunda, een van die versorgers, sê kinders wat voorheen stout was, hou hulself nou in groepies besig.Volgens Healey het sowat 7 miljoen van Suid-Afrikaanse kinders van ses jaar en jonger nie toegang tot vroeë kinderontwikkeling nie.Waar dit wel beskikbaar is, is dit nie noodwendig van goeie gehalte nie.“Stimulasie van kinders is eintlik so eenvoudig, maar mense moet geleer word hoe. Dit gaan veral oor die gebruik van die vyf sintuie.“Teen ses jaar is die brein al 90% gevorm. Die skade wat aangerig word as die brein nie voor dan gestimuleer word nie, is onomkeerbaar.” The Unlimited Child is in 2008 deur die KwaZulu-Natalse sakeman Iain Buchan begin toe ’n werknemer se kind gr. 1 selfs ná ekstra lesse gedop het.Toe hy uitvind hoe belangrik die eerste ses jaar vir ’n kind se ontwikkeling is, het hy besluit hy wil in arm gebiede hieraan ’n verskil maak. Healey sê in KwaZulu-Natal bereik hul program meer as 20 000 kinders en vanjaar is dit na die Wes-Kaap en Oos-Rand uitgebrei.Hulle raak net betrokke by volhoubare sentrums met minstens vyftien kinders en ’n voedingskema.Ná die opleiding stuur die organisasie elke maand monitors en bly vir minstens nog drie jaar baie betrokke waarna die ondersteuning oor ’n verdere twaalf jaar afgeskaal word.